Kommissionens forordning (EF) nr. 2383/2002

af 30. december 2002

om ændring af forordning (EF) nr. 2366/98 om gennemførelsesbestemmelser for ordningen for produktionsstøtte for olivenolie i produktionsårene 1998/1999 til 2003/04

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer(1), senest ændret ved forordning (EF) nr. 1513/2001(2), særlig artikel 5,

under henvisning til Rådets forordning (EØF) nr. 2261/84 af 17. juli 1984 om almindelige regler for støtte til olivenolieproduktion og til producentorganisationer(3), senest ændret ved forordning (EF) nr. 1639/98(4), særlig artikel 19,

under henvisning til Rådets forordning (EF) nr. 1638/98 af 20. juli 1998 om ændring af forordning nr. 136/66/EØF om oprettelse af en fælles markedsordning for fedtstoffer(5), ændret ved forordning (EF) nr. 1513/2001, særlig artikel 4, og

ud fra følgende betragtninger:

(1) Ifølge artikel 1 i Kommissionens forordning (EF) nr. 2366/98(6), senest ændret ved forordning (EF) nr. 1249/2002(7), skal enhver olivendyrker inden den 1. december i hvert produktionsår fremlægge en dyrkningserklæring. Ifølge artikel 20, stk. 1, i forordning (EF) nr. 2366/98 skal producentorganisationerne eller eventuelt foreningerne heraf inden den 1. januar i hvert produktionsår forelægge den pågældende medlemsstats ansvarlige organ deres medlemmers dyrkningserklæringer eller de ændringer, der eventuelt er indtrådt i disse dyrkningserklæringer.

(2) I visse olivenregioner er disse datoer ud fra kontrolmæssige hensyn ikke de mest hensigtsmæssige, bl.a. som følge af det høje antal dyrkningserklæringer, den igangværende omstrukturering af olivenplantager og andre særlige omstændigheder: Det er derfor nødvendigt at fastsætte, at medlemsstaterne for at forbedre kontrollens effektivitet i visse regioner inden for visse rammer kan forlænge fristerne for dyrkningserklæringernes fremlæggelse og forelæggelse for det ansvarlige organ.

(3) Forvaltningen af og tilsynet med ordningen for produktionsstøtte for olivenolie forudsætter kontinuerlige oplysninger om de nye beplantninger, der omhandles i artikel 5 i forordning (EF) nr. 2366/98. Det er derfor hensigtsmæssigt, at antallet af oliventræer i produktionsårene efter produktionsårene 1998/1999 og 1999/2000 også meddeles til Kommissionen.

(4) Forordning (EF) nr. 2366/98 bør derfor ændres tilsvarende.

(5) For at muliggøre en forlængelse af den frist, der omhandles i artikel 1, stk. 1, i forordning (EF) nr. 2366/98 allerede for indeværende produktionsår, bør det fastsættes, at nærværende forordning anvendes fra den 30. november 2002. Den bør derfor træde i kraft straks.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

I forordning (EF) nr. 2366/98 foretages følgende ændringer:

1) Artikel 1, stk. 1, affattes således:

"1. Med henblik på ydelse af produktionsstøtte for olivenolie som omhandlet i artikel 5 i forordning nr. 136/66/EØF skal enhver olivendyrker inden den 1. december i hvert produktionsår fremlægge en dyrkningserklæring om de producerende oliventræer og situationen i de olivenplantager, han dyrker pr. 1. november i det produktionsår, som dyrkningserklæringen indgives for. Dog kan medlemsstaterne for at forbedre kontrollens effektivitet i visse regioner udskyde fristen for erklæringernes fremlæggelse i maksimalt tre måneder.

Medlemsstaterne meddeler inden den 1. januar i det pågældende produktionsår Kommissionen, for hvilke regioner og af hvilke årsager fristen for dyrkningserklæringernes fremlæggelse er blevet udskudt samt den nye dato, der er fastsat."

2) I artikel 5 erstattes stk. 4 af stk. 4 og 5:

"4. Inden den 31. oktober 2001 giver medlemsstaterne Kommissionen meddelelse om de foranstaltninger, der er truffet for at kontrollere anvendelsen af stk. 2 og 3, og for at iværksætte sanktioner mod lovovertrædere.

5. Inden den 31. oktober i det pågældende produktionsår giver medlemsstaterne Kommissionen meddelelse om de antal oliventræer, for hvilke der gælder følgende i overensstemmelse med stk. 2:

- Der er indgivet en erklæring om, at det er hensigten at plante oliventræer.

- Medlemsstaten betragter dem som beplantninger til erstatning for ryddede oliventræer.

- Medlemsstaten betragter dem som beplantninger, der indgår i et godkendt program, jf. artikel 4.

- Medlemsstaten betragter dem som supplerende beplantninger, der ikke kan omfattes af støtte efter den 31. oktober 2001.

For produktionsårene 2000/01 og 2001/02 skal de i stk. 1 omhandlede oplysninger dog meddeles Kommissionen inden den 28. februar 2003."

3) Artikel 20, stk. 1, affattes således:

"1. Producentorganisationerne eller eventuelt foreningerne heraf forelægger inden den 1. januar i hvert produktionsår den pågældende medlemsstats ansvarlige organ deres medlemmers dyrkningserklæringer eller de ændringer, der eventuelt er indtrådt i disse dyrkningserklæringer. Dog kan medlemsstaterne for at forbedre kontrollens effektivitet i visse regioner udskyde fristen for erklæringernes forelæggelse i maksimalt tre måneder.

Medlemsstaterne meddeler inden den 1. januar i det pågældende produktionsår Kommissionen, for hvilke regioner og af hvilke årsager fristen for dyrkningserklæringernes forelæggelse er blevet udskudt samt den nye dato, der er fastsat."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 30. november 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. december 2002.

På Kommissionens vegne

Franz Fischler

Medlem af Kommissionen

(1) EFT 172 af 30.9.1966, s. 3025/66.

(2) EFT L 201 af 26.7.2001, s. 4.

(3) EFT L 208 af 3.8.1984, s. 3.

(4) EFT L 210 af 28.7.1998, s. 38.

(5) EFT L 210 af 28.7.1998, s. 32.

(6) EFT L 293 af 31.10.1998, s. 50.

(7) EFT L 183 af 12.7.2002, s. 5.